SORKON ดันแบรนด์ “ส.สแน็ค” บุกตลาดขนมเพื่อสุขภาพ ตั้งเป้าโกยยอดขายปีนี้ 30 ลบ.
SORKON ดันแบรนด์ "ส.สแน็ค" บุกตลาดขนมเพื่อสุขภาพ ตั้งเป้าโกยยอดขายปีนี้ 30 ลบ. 
SORKON ดันแบรนด์ "ส.สแน็ค" บุกตลาดขนมเพื่อสุขภาพ ตั้งเป้าโกยยอดขายปีนี้ 30 ลบ.
30 พ.ค. 2562

นายจรัญพจน์ รุจิราโสภณ รักษาการประธานเจ้าหน้าที่สายงานการตลาดและการขาย บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า บริษัทเตรียมออกผลิตภัณฑ์ใหม่ภายใต้แบรนด์ “ส.สแน็ค” มุ่งเจาะตลาดขนมขบเคี้ยวเพื่อสุขภาพ หลังตลาดมีอัตราการเติบโตที่ดีจากพฤติกรรมของผู้บริโภคยุคใหม่ที่ให้ความสนใจเรื่องการดูแลสุขภาพ แต่ยังคงชอบทานขนมขบเคี้ยว โดยมีเป้าหมายจะวางแบรนด์ให้เป็นผู้นำในตลาดขนมขบเคี้ยวเพื่อสุขภาพทั้งในและต่างประเทศ
สำหรับจุดเด่นของผลิตภัณฑ์ที่ไม่ผสมแป้ง ใช้วัตถุดิบจากเนื้ออกไก่ 100% และไขมันต่ำ เปิดโอกาสให้บริษัทสามารถเจาะเข้าตลาดใหม่ในกลุ่มประเทศมุสลิมได้อีกด้วย ซึ่งเบื้องต้นจะมุ่งให้ความสำคัญในตลาดเอเชียและอาเซียน ก่อนจะขยายสู่ตลาดในภูมิภาคอื่น ๆ เพิ่มเติม
“การออกแบรนด์ ส.สแน็ค นั้นเพื่อเจาะกลุ่มลูกค้าที่รักสุขภาพซึ่งถือว่าเป็นเทรนด์ที่มาแรงในช่วง 2-3 ปีนี้ อีกทั้งยังเป็นการกระจายพอร์ตรายได้ของบริษัทให้มีสัดส่วนจากต่างประเทศเพิ่มขึ้น รวมถึงช่วยสร้างความรู้จักต่อลูกค้ากลุ่มใหม่ให้กับ ส. ขอนแก่นฟู้ดส์ เพิ่มขึ้นด้วย” นายจรัญพจน์ กล่าว
ด้านนายจรัสภล รุจิราโสภณ ประธานเจ้าหน้าที่สายงาน QSR และ รักษาการผู้อำนวยการสำนักสื่อสารการตลาด ของ SORKON กล่าวว่า บริษัทจะวางจำหน่ายผลิตภัณฑ์ดังกล่าวผ่านร้านโมเดิร์นเทรดในช่วงเดือนสิงหาคมนี้ พร้อมทำการตลาดเพื่อสื่อสารสร้างการรับรู้ถึงจุดเด่นของผลิตภัณฑ์และกระตุ้นให้ผู้บริโภคเกิดการทดลองทานสินค้า โดยมุ่งเจาะกลุ่มคนรุ่นใหม่ที่รักสุขภาพ ซึ่งเป็นการต่อยอดขยายฐานลูกค้าของบริษัทเข้าถึงกลุ่มผู้บริโภคมากขึ้นด้วย ทั้งนี้ มั่นใจว่าจะได้รับการตอบรับที่ดีจากผู้บริโภคและจะทำยอดขายภายในปีนี้ได้ 30 ล้านบาท
ส่วนแผนงานในอนาคตนั้น วางเป้าหมายระยะยาวเป็นแบรนด์สินค้าที่สามารถทำรายได้จากตลาดต่างประเทศสูงกว่าตลาดในประเทศ ส่งผลดีต่อสัดส่วนยอดขายรวมของบริษัทในตลาดต่างประเทศจะปรับตัวสูงขึ้น จากปัจจุบันอยู่ที่ 6-7%